KIRJALLINEN KYSYMYS E-0709/00

esittäjä(t): Hiltrud Breyer (Verts/ALE) komissiolle

(17. maaliskuuta 2000)

Aihe: Sellafieldin ja La Haguen ydinpolttoaineen jälleenkäsittelylaitokset

Koska komissio on Koillis-Atlantin meriympäristön suojelua koskevan yleissopimuksen (OSPAR-yleissopimus) sopimuspuoli, se pyrkii saattamaan radioaktiivisuusarvot Euroopan merialueilla ja Koillis-Atlantilla luonnolliselle tasolle. Ryhmämme kiinnitti tammikuussa esittämässään kysymyksessä jälleen huomiota siihen, että Sellafieldin ja La Haguen jälleenkäsittelylaitokset saastuttavat jatkuvasti Euroopan meriä.

1. OSPAR-yleissopimuksessa määrätään, että keinotekoisten, ihmisen aiheuttamien radionuklidien mitattujen arvojen on oltava vuoteen 2020 mennessä kaikilla Euroopan merialueilla ja Koillis-Atlantilla lähellä nollaa. Uskooko komissio viime vuosien kehityksen perusteella, että jälleenkäsittelylaitosten toiminnan jatkaminen on yhdenmukainen tämän tavoitteen kanssa? Jos uskoo, mitkä ovat arvion perustana olevat tieteelliset tutkimukset ja aineisto?

2. Missä määrin komissio on käsitellyt kysymystä, aiheuttaako jatkuva säteily pieninä annoksina geneettisiä vaurioita, kun saastuneiden rannikkoalueiden asukkaat ovat altistuneet sille useiden sukupolvien ajan? Jos komissio ei näe asiassa mitään vaaraa, mihin tieteellisiin tutkimuksiin näkemys perustuu?

3. Aikooko komissio tästä lähtien valvoa paremmin jälleenkäsittelylaitoksia yhteistyössä OSPAR-yleissopimuksen komitean kanssa? Mitä toimia ja millaista rahoitusta niille komissio suunnittelee tulevaisuudessa yleissopimuksen osapuolten laatimien tavoitteiden saavuttamiseksi?

Margot Wallströmin komission puolesta antama vastaus

(18. toukokuuta 2000)

1. Allekirjoittaessaan Oslon-Pariisin (OSPAR) lausuntoa Sintrassa 23. heinäkuuta 1998 sopimuksen allekirjoittaneet ministerit ja komissio korostivat sitoutumistaan useisiin tässä poliittisessa lausunnossa mainittuihin OSPARin tavoitteisiin. Radioaktiivisten aineiden osalta OSPAR-komission yhteydessä kokoontuneet sopimuspuolet sitoutuivat varmistamaan erityisesti, että radioaktiivisten aineiden päästöjä ja vuotoja vähennetään vuoteen 2020 mennessä siten, että näistä päästöistä aiheutuvat lisäpitoisuudet ovat erittäin pienet aiempiin pitoisuuksiin verrattuna. Samassa yhteydessä sopimuspuolet hyväksyivät tavoitteen ja strategian OSPAR-komission radioaktiivisiin aineisiin liittyvälle työlle. Strategian toimenpiteiden tehokkuuden ja saavutetun edistyksen arvioinnista vastaa OSPAR-komissio, joka tarkastelee strategiaa viiden vuoden välein ja tekee siihen tarvittaessa muutoksia.

2. Euroopan yhteisöjen komissio on sitoutunut avustamaan OSPAR-komissiota sen työssä. Radioaktiivisia aineita koskevaan OSPAR-strategiaan kuuluu sitoumus, että OSPAR-komissio yksilöi sellaiset radioaktiiviset aineet ja ihmisten toiminnot, joihin liittyy erityistä huolta radioaktiivisten aineiden päästöistä ja vuodoista. Tässä yksilöinnissä olisi otettava huomioon radioaktiivisten aineiden vaikutuksista meriympäristöön tehtyjen tieteellisten tutkimusten tulokset. OSPAR-komission tavoitteen saavuttamiseksi toteutettavissa arvioinneissa, ohjelmissa ja toimenpiteissä noudatetaan muun muassa ennaltavarautumisperiaatetta. Voisi näin ollen odottaa, että OSPAR-komissiossa käsitellään parlamentin jäsenen esille tuomat tieteelliset kysymykset asianmukaisesti.

3. Komissio on sitoutunut osallistumaan OSPARin radioaktiivisiin aineisiin liittyvään työhön useilla tasoilla, ja se tarkastelee parhaillaan, kuinka ajantasaistaa Marína-hanketta, joka koskee yhteisön väestön altistumista Pohjois-Euroopan merivesien radioaktiivisuudesta aiheutuvalle säteilylle. Tämä tutkimus mainitaan radioaktiivisiin aineisiin liittyvässä OSPAR-komission strategiassa, ja komissio on ottanut OSPARin esille tuomat tutkimuksen alaa ja luonnetta koskevat näkökohdat huomioon avustaakseen OSPAR-komission työtä. Osana radioaktiivisia aineita koskevaa strategiaansa OSPAR tarkastelee yksityiskohtaisesti jälleenkäsittelyä. OSPAR-komission radioaktiivisia aineita koskevassa strategiassa edellytetään, että OSPARissa otetaan huomioon OECD:n ydinenergiajärjestön toteuttaman, käytetyn polttoaineen jälleenkäsittelyn

ja käsittelemättä jättämisen vaihtoehtojen perusteellista tarkastelua ja arviointia koskevan tutkimuksen tulokset. OECD on pyytänyt Euroopan komissiota osallistumaan tämän raportin valmisteluun OSPARille. Komissio jatkaa Euratomin perustamissopimuksen 35 artiklan mukaisen tarkastusohjelman suorittamista jäsenvaltioissa. Komissiolla ei ole aikomusta suorittaa jälleenkäsittelylaitosten tarkastuksia yhdessä OSPAR-komission kanssa, sillä vaikka Euroopan komissiolla on Euratomin perustamissopimuksen 35 artiklan nojalla oikeus päästä näihin laitoksiin, se ei kuulu OSPAR-komission valtuuksiin.